**A** **MAGYAR NÖVÉNYVÉDŐ MÉRNÖKI ÉS NÖVÉNYORVOSI KAMARA**

**ALAPSZABÁLYA**

**I. FEJEZET**

**ÁLTALÁNOS RENDELKEZÉSEK**

**1.**/ (1) A Magyar Növényvédő Mérnöki és Növényorvosi Kamara küldöttközgyűlése jelen alapszabályt, mint működési alapokmányát a 2000. évi LXXXIV. törvény alapján alkotta meg annak érdekében, hogy a növényvédő mérnöki és növényorvosi tevékenységet folytató tagok önkormányzati elveken alapuló köztestületeként tevékenykedjen.

(2) A Kamara köztestületi formában működő szakmai szervezet, amely szervezi és intézi a növényvédő mérnöki és növényorvosi tevékenység gyakorlásával összefüggő egyes közfeladatokat, támogatást nyújt a szakmai kar részére, hogy a társadalomban elfoglalt szerepüknek és súlyuknak megfelelően járuljanak hozzá a mezőgazdasági termelés szakszerű folytatásához, a növény-egészségügyi kultúra fejlesztéséhez.

**2.**/ **A Kamara neve:** Magyar Növényvédő Mérnöki és Növényorvosi Kamara

 **A Kamara rövidített neve:** NMNK

**3./** **A Kamara** **székhelye:** 1112 Budapest, Gyömrői út 140. II/210.

**4./** **A Kamara jogállása:**

(1) A Kamara feladatait országos, valamint a vármegyékben és a fővárosban működő területi szervezetei (továbbiakban területi szervezet) útján látja el.

**(**2) A területi szervezetek elnevezésében utalni kell annak működési területére (pl. Magyar Növényvédő Mérnöki és Növényorvosi Kamara ….. Vármegyei Területi Szervezete). A területi szervezetek székhelyét az 1. sz. melléklet tartalmazza. Az 1. sz. mellékletet érintő változásokat, a területi szervezet írásbeli bejelentése alapján, az országos elnök vezeti az 1. sz. mellékleten, mely változásbejegyzés nem igényel országos küldöttközgyűlési határozatot.

(3) A Kamara a területi szervezeteit jogi személlyé nyilvánítja 2025. május 1-vel. A területi szervezetek saját név alatt jogokat szerezhetnek és kötelezettségeket vállalhatnak a jelen Alapszabályban meghatározott keretek között, saját költségvetés alapján önállóan gazdálkodnak azzal, hogy minden területi szervezet kizárólagosan saját maga felelős gazdálkodásáért.

(4) Az országos szervezet jogosult Magyarország címerének használatára.

**5.**/ **A Kamara feladatai:**

A növényvédő mérnöki, növényorvosi hivatás gyakorlásával összefüggő ügyekben képviseli és védi a növényvédő mérnöki és növényorvosi kar tekintélyét, tagjai és testületei általános szakmai érdekeit, védelmet biztosít továbbá a jogosulatlan tevékenységet folytatókkal szemben.

A Kamara ellátja azokat a közfeladatokat, amelyeket a jogszabály a hatáskörébe utal.

(1) megalkotja Alapszabályát, illetve a növényvédő mérnöki és növényorvosi tevékenység etikai szabályait, valamint a fegyelmi szabályzatot,

(2) véleményezi a növényvédő szer kiskereskedelmi forgalmazási engedély, illetve a növényvédelmi szolgáltatói és szaktanácsadói, valamint vállalkozói engedély kiadását,

(3) nyilvántartást vezet a növényvédelmi szolgáltatói és növényvédő szer kereskedelmi tevékenységet folytatókról, és ezeket az adatokat folyamatosan az élelmiszerlánc-felügyeleti szerv rendelkezésére bocsátja,

(4) eljárást kezdeményez a hatáskörrel rendelkező hatóságnál a növényvédelmi tevékenységet – beleértve a kereskedelmet is – jogosultság nélkül, illetve szakszerűtlenül végzők ellen,

(5) az Oktatási- és Továbbképzési szabályzat alapján szervezi és végzi a növényvédő szert használó mezőgazdasági termelők nem iskolai rendszerű szakmai képzését, továbbképzését,

(6) előrejelzést végez a járványok és gradációk kialakulásának megelőzése érdekében, amelyet helyileg hasznosíthat a termelők érdekében, valamint az ilyen adatok feldolgozásában együttműködik a feladatkör szerint érintett hatósággal,

(7) közreműködik a szaktanácsadói tevékenységben, az előrejelzési alapadatok szolgáltatásában és feldolgozásában,

(8) együttműködik a növényvédelem és a környezetvédelem területén működő szakhatóságokkal,

(9) szaktanácsadási- szakértői munkával elősegíti a fenntartható fejlődést szolgáló programok, cselekvési tervek kidolgozását, segíti megvalósulásukat,

(10) névjegyzéket, illetve tagnyilvántartást vezet a kamara tagjairól, és erről szükség szerint statisztikai adatokat szolgáltat, a nyilvántartás tartalmazza a kamarai tag regisztrációs számát, személyes adatait (név, születési név, cím, születési hely, születési idő, anyja neve, lakcím) elérhetőségét (levelezési cím, e-mail, telefon),

(11) közreműködik a növényvédelemmel, valamint a növényvédelemben dolgozók, a növényvédő mérnökök, növényorvosok tevékenységével, az élelmiszerlánc-biztonsággal és a növénytermesztéssel kapcsolatos jogszabályok előkészítésében,

(12) egyeztető eljárást folytat a tagjai között a szakmai tevékenység gyakorlásával összefüggő esetleges vitás szakmai vagy etikai kérdésekben,

(13) elősegíti a növényvédelmi- növényorvosi szakmai tevékenység magasabb szintű végzéséhez szükséges ismeretek elsajátítását: Oktatási és Továbbképzési Szabályzat alapján megszervezi és végzi a növényorvosok kötelező szakmai továbbképzését és arról nyilvántartást vezet,

(14) véleményezi a felsőoktatási intézményekkel együttműködve a növényvédő mérnök, okleveles növényvédő mérnöki és okleveles növényorvosi képzés (MSc), felsőfokú szakképzés, valamint továbbképzés képesítési követelményrendszerét, elősegíti a hallgatók gyakorlati képzését,

(15) belföldi és külföldi szakmai kapcsolatokat létesít és tart fenn,

(16) együttműködik a hatáskörrel rendelkező hatóságokkal a növényvédő mérnöki, növényorvosi tevékenységgel összefüggő ügyekben, karantén és járványveszély esetén, valamint jelentős agrokémiai, biológiai eredetű környezetszennyezés esetén, tagjain keresztül tevékenyen közreműködik a veszély megelőzésében, elhárításában,

(17) rendszeresen ismerteti a legújabb kutatások, technológiák eredményeit, új növényvédő szerek vagy eljárások bevezetésénél és elterjesztésénél közreműködik,

(18) kezdeményezi tagjai erkölcsi, anyagi elismerését, kitüntetés adományozását,

(19) a növényvédelmi szakterületen dönt a mezőgazdasági tevékenységhez kapcsolódó szakértői működéshez szükséges benyújtott kérelmekről, és kiállítja a szakértői engedélyeket,

(20) kidolgozza és közzéteszi a növényvédelmi szakértői tevékenység gyakorlásának szakmai irányelveit a területi szervezetek bevonásával,

(21) a növényvédelmi szakértői tevékenységet folytatókról - azok személyes adatait is tartalmazó – nyilvántartást vezet, és névjegyzéküket évente közzéteszi,

(22) ajánlást ad ki a növényorvos által végzett szolgáltatások munkadíjának alsó és felső határára vonatkozóan,

(23) valamint a növényorvoslás, növényvédelem területéhez kapcsolódó alábbi tevékenységeket folytat:

* tudományos tevékenység, kutató tevékenység, felmérések készítése, adatszolgáltatás, elemzések készítése,
* oktatás, képzés, felnőttképzés, képességfejlesztés, továbbképzés, ismeretterjesztés, tanácsadás, tudományos- és szakmai rendezvények szervezése, lebonyolítása,
* információs anyagok, tanulmányok készítése, kiadványok, nyomtatványok szerkesztése, kiadása,
* szakértési tevékenység,
* természet-, növény- és környezetvédelem,

(24) a tagok részére az alábbi tevékenységeket, szolgáltatásokat biztosíthat:

* kulturális tevékenység szervezése,
* rászoruló tagjainak indokolt esetben jogsegélyt nyújthat,
* sport- és szabadidő szolgáltatás,
* tagsági viszonyon alapuló egyéb közösségi, társadalmi szolgáltatás,
* a megyei kamarai vezetés által meghatározott eszközök térítésmentes használatba adása kamarai tagok részére vagy bérbeadása.

**II. FEJEZET**

**A KAMARA SZERVEZETE**

**A.**

**Az országos szervezet**

 **6.**/ **Testületi szervek**

* küldöttközgyűlés
* elnökség
* állandó bizottságok:
	+ Felügyelő Bizottság
	+ Etikai- és Fegyelmi Bizottság
	+ Oktatási- és Továbbképzési Bizottság
	+ Növény-, Környezet- és Élelmiszerbiztonsági Bizottság
* eseti bizottságok
* szakmai tagozatok

**7.**/ **Küldöttközgyűlés:**

(1) A Kamara legfőbb, képviseleti alapon működő testületi szerve, amely a területi szervezetek közgyűlései által 4 évre választott szavazati joggal rendelkező 5 – 5 fő küldöttből, továbbá szavazati jog nélkül tanácskozási joggal az Alapszabályban meghatározott kamarai országos tisztségviselőkből áll. A küldöttközgyűlés ülésére tanácskozási joggal meghívásra kerülnek a területi szervezetek elnökei és titkárai, amennyiben nem küldöttek.

(2) Szükség szerint, de legalább évente egyszer ülésezik. A küldöttközgyűlést az országos szervezet elnöksége nevében az elnök hívja össze a küldöttközgyűlést megelőzően 8 nappal kiküldött meghívóval írásban, a napirendek közlésével**,** a közgyűlés idejének, helyének megjelölésével.

(3) A küldöttközgyűlés tagjainak 30 %-a vagy a területi szervezetek 20 %-a az ok és a cél megjelölésével bármikor indítványozhatják a küldöttközgyűlés összehívását a hatáskörébe tartozó bármely kérdés megtárgyalására.

(4) A küldöttközgyűlés összehívásra vonatkozó indítványnak 30 napon belül köteles eleget tenni az elnökség.

**8./ A küldöttközgyűlés kizárólagos hatáskörébe tartozik:**

* a Kamara Alapszabályának, aszervezeti- és működési szabályzatának**,** az etikai és fegyelmi szabályzatnak az elfogadása, módosítása,
* döntés területi szervezet létrehozásáról, megszüntetéséről,
* döntés a területi szervezet önálló jogi személyiséggel való felruházásáról, az önálló jogi személyiség megszüntetéséról,
* az országos tisztségviselők, az elnökség, az országos Felügyelő Bizottság, az országos Etikai- és Fegyelmi Bizottság, az országos Oktatási- és Továbbképzési Bizottság**,** az országos Növény-, Környezet- és Élelmiszerbiztonsági Bizottság tagjainak megválasztása,
* a küldöttközgyűlés által létrehozandó eseti bizottságok megválasztása, feladataik meghatározása,
* az elnökség, az országos Felügyelő Bizottság és az országos állandó bizottságok éves beszámolójának elfogadása,
* az éves költségvetés és a költségvetés végrehajtásáról szóló beszámoló elfogadása, a kamarai tagsági díj összegének, valamint a területi szervezetek és az országos szervezet közötti megoszlási arányának elfogadása,
* a Kamara által végzett növényvédelmi oktatások és továbbképzések stratégiájának meghatározása,
* döntés szakmai tagozat létrehozásáról, a szakmai ügyintéző szervezet beszámoltatása.
* döntés a tisztségviselők díjazásáról.

**9./** **A küldöttközgyűlés határozathozatala:**

(1) A küldöttközgyűlés határozatképes, ha a küldöttek több mint 50 %-a jelen van. Az érdemi munka megkezdése előtt meg kell állapítani a határozatképességet, annak hiányában 15 napon belül kell a küldöttközgyűlést ismételten összehívni, ekkor az a megjelentek számától függetlenül határozatképes. Összehívható a küldöttközgyűlés ismételten aznapra is, amennyiben ez a lehetőség a meghívóban rögzítve volt. Amennyiben a küldöttközgyűlés a területi szervezet önálló jogi személyiségének megszüntetéséről dönt, úgy a határozatképességhez a küldöttek 75%-ának jelen kell lennie, továbbá a határozatképtelenség miatt ismételten összehívott közgyűlés határozatképességi szabályai nem alkalmazhatóak.

(2) A küldöttközgyűlés határozatait – a személyi jellegű kérdések, valamint a (3) bekezdésben foglaltak kivételével - egyszerű szótöbbséggel (a jelenlévő szavazásra jogosult küldöttek több mint 50 %-a) nyílt szavazással hozza. Határozat akkor tekinthető elfogadottnak, hogyha az igen szavazatok száma meghaladja a szükséges arányban a nem szavazatok számát a tartózkodók szavazatokat számának számításon kívül hagyásával.

A küldöttközgyűlés egyszerű szótöbbséggel dönthet arról, hogy adott napirendi pontba tartozó kérdésben név szerint rögzített szavazást rendel el, mellyel jegyzi a szavazatot leadó személy szavazatát.

(3) Az alapszabály elfogadásához és módosításához, az éves tagdíj megállapításához, valamint ennek a területi szervezetek és az országos szervezet közötti megosztási arányának elfogadásához a jelenlévő szavazásra jogosultak 2/3-os szavazattöbbsége szükséges.

Területi szervezetet megszüntetéséről, illetve összevonásáról, területi szervezet önálló jogi személyiségének megszüntetéséről a jelenlévő szavazásra jogosultak 4/5-ös szavazattöbbsége szükséges.

(4) A küldöttközgyűlésről jegyzőkönyvet kell felvenni és azt a küldöttközgyűlést követő 15 napon belül írásba kell foglalni, amelyet a levezetőelnök, a jegyzőkönyvvezető és két hitelesítő a jegyzőkönyv elkészültét követően haladéktalanul ír alá. A küldöttközgyűlés határozatait 30 napon belül minden területi szervezetnek meg kell küldeni.

(5) A küldöttközgyűlés határozatai kötelezőek a Kamara országos szervezete és területi szervezetei minden ügyintéző szervére és a Kamara minden tagjára. A küldöttközgyűlés határozatainak be nem tartása, azzal ellentétes tevékenység végzése fegyelmi vétségnek minősül.

**9./A** **A tisztségviselők jelölésének és választásának rendje:**

(1) A tisztségviselők választása titkos szavazással történik. Megválasztottnak azt a jelöltet kell tekinteni, aki a jelenlévő szavazásra jogosultaktól a legtöbb szavazatot kapta, és a leadott szavazatoknak legalább 20 %-át megszerezte.

(2) Az országos szervezet tisztségviselői megválasztásának részletes szabályaira vonatkozóan jelen Alapszabály 24./ pontjának rendelkezései az irányadóak.

**10**./ **Elnökség:**

(1) Az elnökség operatív irányító testület. Tagjai a Kamara elnöke, a Kamara alelnöke, a Kamara főtitkára és a küldöttközgyűlés által Kamara tagjai sorából titkos szavazással 4 éves időtartamra választott 20 fő elnökségi tag.

(2) Az elnökség kizárólagos hatáskörébe tartozik

* ellátja a kamara általános képviseletét,
* a küldöttközgyűlés összehívása,
* két küldöttközgyűlés közötti időben a Kamara operatív tevékenységének szervezése és irányítása,
* összeállítja és véleményezi az országos küldöttközgyűlés elé terjesztendő anyagokat,
* az országos állandó bizottságok és a területi vezetőségek, bizottságok munkájának összehangolása, eseti bizottság alakítása és feladatainak meghatározása,
* a kamara vagyonkezelésével, kötelezettségvállalásával kapcsolatos döntések meghozatala, a rendes gazdálkodás körét meghaladó kiadásokról és a hozzákapcsolódó szerződésekről való döntés,
* a küldöttközgyűlés által meghatározott feladatok végrehajtása,
* pályázatot írhat ki, alapítvány létrehozását kezdeményezheti,
* a Kamara által végzett növényvédelmi oktatások és továbbképzések gyakorlati megvalósításának szabályozása a küldöttközgyűlés által meghatározott stratégia szerint, a küldöttközgyűlés megbízására és felhatalmazására Oktatási és Továbbképzési Szabályzat megalkotása,
* döntés a főtitkár tevékenység végzési jogviszonyának formájáról (azaz munkaviszony, vagy tiszteletdíjas választott tisztségviselői szerződés),
* döntés mindazon kérdésekben, amelyeket jogszabály vagy jelen Alapszabály nem utal más kamarai szervezet hatáskörébe,
* dönt az intézendő feladatokkal arányos létszámú munkaszervezet létrehozásáról,
* kitüntetést alapíthat és adományozhat, egyéb kitüntetésre javaslatot tehet, felterjeszthet.

(3) Az elnökség működése:

(a) Az elnökség üléseit szükség szerint, de legalább kéthavi rendszerességgel tartja.

(b) Az ülést az elnök hívja össze írásban az ülést megelőzően legkésőbb 8 nappal, a napirendek közlésével. Amennyiben a napirendi pontokhoz írásos előkészítő anyag készül, azokat az elnök az elnökség tagjainak elektronikus formában megküldi, legkésőbb az ülést megelőző napon.

(c) Az elnökség üléseire tanácskozási joggal meg kell hívni az állandó bizottságok elnökeit. Az ülésen az állandó bizottságok elnökeinek lehetőséget kell biztosítani, hogy tájékoztatást adjanak az előző ülés óta eltelt időszakban végzett munkájukról.

(d) Az elnökség tagjai legalább 50 %-ának kezdeményezésére vagy a felügyelő bizottság az elnökség ülését 14 napon belül, rendkívüli elnökségi ülésre vonatkozó kezdeményezés esetén haladéktalanul, de legkésőbb két munkanapon belül összehívást kezdeményezni kell az elnöknek, annak mulasztása estén a felügyelő bizottság elnöksének.

A rendkívüli elnökségi ülés kezdeményezését követő munkanapon az elnökségi tagok megkeresésével meg kell kezdeni az ülés összehívásának, az időpont kitűzésének egyeztetését. Az írásbeli meghívót a rendkívüli eset miatt összehívandó elnökségi ülést kezdeményező küldi meg a napirend közlésével.

A rendkívüli ülést a lehető leghamarabbi időpontban, de legkésőbb a kezdeményezéstől számított 7 napon belül meg kell tartani.

(4) Amennyiben olyan rendkívüli ügy tárgyalásának szükségessége lép fel, ami halasztást nem tűr, rendkívüli elnökségi ülés hívható össze a hét bármely munkanapjára 08 óra és 18 óra közötti időpontra.

(5) Indokolt esetben az elnökség az elnök, vagy elnökségi tag, vagy több elnökségi tag kezdeményezésére határozatot hozhat elnökségi ülés összehívása nélkül is elektronikus úton. Ebben az esetben az elnökségi tag álláspontját és szavazatát az elnök, vagy a kezdeményező elnökségi tag, illetve elnökségi tagok által kért határidőre e-mailben küldi meg.

(6) Az elnökség kizárólagos hatáskörébe tartozó hatáskörök gyakorlását a küldöttközgyűlés magához vonhatja, illetve azok gyakorlásának módjára utasítást adhat.

(7) Határozatképes, ha az elnökség tagjainak több mint fele jelen van. Határozatait általában nyílt szavazással, egyszerű szótöbbséggel hozza, de indokolt esetben dönthet titkos szavazással is.

Szavazategyenlőség esetén az elnökség az adott témát a folyó ülésen vagy későbbi ülésén újra megvitatja és ezt követően újra szavaz. Újabb szavazategyenlőség esetén az ülés elnökének szavazata dönt.

**10.A/ A bizottságok határozatképessége, szavazása, beszámolási kötelezettsége**

(1) A bizottságot az elnök hívja össze az időpont, a helyszín és a napirend megjelölésével.

(2) A bizottságok határozatképesek, ha tagjainak több mint fele jelen van. Határozataikat nyílt szavazással, egyszerű szótöbbséggel hozzák, szavazategyenlőség esetén az ülés elnökének szavazata dönt.

(3) A bizottságok előző évi tevékenységükről kötelesek az elnökség éves beszámolója céljából összehívott küldöttközgyűlésnek beszámolni legkésőbb május 15-ig, a beszámoló írásbeli anyaga a küldöttközgyűlés jegyzőkönyvének mellékletét képezi.

**11**./ **Felügyelő Bizottság:**

(1) Az 5 tagú (elnökből és 4 tagból álló) Felügyelő Bizottságot a küldöttközgyűlés a Kamara tagjai sorából 4 éves időtartamra titkos szavazással választja. Kizárólag a küldöttközgyűlésnek van alárendelve, és annak tartozik felelősséggel.

(2) Feladata a Kamara gazdálkodásának, törvényes és alapszabályszerű működésének ellenőrzése.

(3) A Felügyelő Bizottság éves munkaterv szerint dolgozik, évi legalább 1 alkalommal általános vizsgálatot tart. A vizsgálatokról, megállapításairól, határozatairól jegyzőkönyvet vesz fel. Vizsgálatainak eredményéről köteles a küldöttközgyűlésnek évente legalább 1 alkalommal beszámolni.

A Felügyelő Bizottság elnöke tanácskozási joggal részt vesz az elnökség ülésein.

**(**4) Ha a Felügyelő Bizottság vizsgálata során jogszabályba, Alapszabályba vagy a Kamara más szabályaiba, határozataiba ütköző hiányosságot, szabálytalanságot, helytelen gyakorlatot tapasztal, köteles erről az elnökséget haladéktalanul írásban tájékoztatni, és intézkedést kezdeményezni a hiányosság vagy szabálytalanság megszüntetése iránt, továbbiakban pedig ellenőrzi a szabályos rend helyreállításának eredményességét. A szabálytalanság megszüntetésének, a szabályos rend helyreállításának eredménytelensége esetén jogosult kezdeményezni a küldöttközgyűlés összehívását.

(5) Jogosult kezdeményezni a Kamara országos és területi szervezetei tisztségviselőinek, a küldöttközgyűlés küldöttjeinek felelősségre vonását az Etikai és Fegyelmi Bizottságnál, valamint visszahívását a tisztségviselőt megválasztó kamarai testületnél (küldöttközgyűlés, területi szervezet közgyűlése). A Felügyelő Bizottság kezdeményezésére az Etikai és Fegyelmi Bizottság illetőleg a tisztségviselőt megválasztó testület köteles eljárni és döntést hozni.

(6) A Felügyelő Bizottság üléseit a munkatervben meghatározott ülésrend szerint**,** de legalább félévente köteles megtartani.

**12.**/ **Etikai- és Fegyelmi Bizottság**

(1) A 7 tagú (elnökből és 6 tagból álló) Etikai- és Fegyelmi Bizottságot a küldöttközgyűlés a Kamara tagjai sorából 4 éves időtartamra titkos szavazással választja. Kizárólag a küldöttközgyűlésnek van alárendelve, és annak tartozik felelősséggel.

(2) Feladatai:

* az Etikai és Fegyelmi Szabályzatban meghatározott kamarai magatartásformák betartásának, betartatásának elősegítése,
* a kor követelményeinek megfelelő etikai- és fegyelmi irányelvek megfogalmazása, szabályzatba való beépítésének előkészítése,
* szakmai etikai vétségek esetén véleménynyilvánítás, az ügyek objektív kivizsgálásának biztosítása, helyzetelemzés és ezáltal segítségnyújtás mindazoknak, akik a növényvédő mérnöki, növényorvosi tevékenységgel kapcsolatban érintettek lehetnek,
* fegyelmi vétségek esetén az ügyek objektív kivizsgálásának biztosítása, a Kamara elvárt magatartási normáinak betartatása, őrködés a Kamara tekintélye és jó hírneve fölött,
* II. fokon elbírálja az I. fokú területi szervek etikai- és fegyelmi bizottságainak határozataival szemben benyújtott fellebbezéseket,
* összeférhetetlenség vagy elfogultság esetén kijelöli az I. fokon eljáró területi szervezet etikai- és fegyelmi bizottságát.

(3) A bizottság elnöke tanácskozási joggal részt vesz az elnökség ülésein.

(4) Ha a bizottság eljárása során jogszabályba vagy Alapszabályba ütköző magatartást tapasztal köteles erről az elnökséget haladéktalanul írásban tájékoztatni, és kérni a hiányosság megszüntetését.

(5) Az Etikai- és Fegyelmi Bizottság az eljárási rendje szerint működik, évente legalább kétszer ülésezik.

**13.**/ **Oktatási- és Továbbképzési Bizottság**

(1) Az 5 tagú (elnökből és 4 tagból álló) Oktatási és Továbbképzési Bizottságot a küldöttközgyűlés a Kamara tagjai sorából 4 éves időtartamra titkos szavazással választja. Az elnökséggel együttműködve végzi munkáját, és a küldöttközgyűlésnek évente beszámol.

(2) A bizottság feladatai:

* javaslat készítése a szakmai irányelvek kialakításához,
* területi szervek szakmai vitáinak egyeztetése,
* a területi szervek Oktatási- és Továbbképzési Bizottságai tevékenységének segítése,
* figyelemmel kíséri a modern növényvédőszer és növényvédelmi technológia alkalmazását, népszerűsíti azokat,
* segíti a mezőgazdasági termelők nem iskolai rendszerű szakmai képzését, továbbképzését,
* véleményt nyilvánít a kamarai tagok kitüntetése kérdésében,
* közreműködik belföldi és külföldi szakmai kapcsolatok kialakításánál, fenntartásánál,
* segítséget nyújt és közreműködik szakmai továbbképzések szervezésében és megtartásában,
* véleményt nyilvánít a jogszabály által előírt kötelező továbbképzés tematikáját illetően,
* kapcsolatot tart fenn felsőfokú oktatási intézményekkel, közreműködik a felsőfokú növényvédelmi képzés képesítési követelmény rendszerének kialakításában.

(3) A bizottság elnöke tanácskozási joggal részt vesz az elnökség ülésein.

(4) Üléseit a munkatervben meghatározottak szerint tartja, évente legalább két alkalommal ülésezik.

**14./ Növény-, Környezet- és Élelmiszerbiztonsági Bizottság**

(1) Az 5 tagú (elnökből és 4 tagból álló) Növény-, Környezet- és Élelmiszerbiztonsági Bizottságot a küldöttközgyűlés a Kamara tagjainak sorából 4 éves időtartamra titkos szavazással választja. Az elnökséggel együttműködve végzi munkáját, és a küldöttközgyűlésnek évente beszámol.

(2) Feladatai:

 A növény, élelmiszer és a környezet biztonságával összefüggő szakmai teendők koordinálása, így különösen:

* a növényvédelmi előrejelzés,
* kis kultúrák növényvédelme, szükséghelyzeti engedélyek kezdeményezése,
* méhek védelmének feladatai,
* növényvédő szer kereskedés figyelemmel kísérése,
* integrált növényvédelem segítése,
* biztonságos növényvédő szer felhasználás feltételrendszerének figyelemmel kísérése, javaslattétel,
* minden olyan szakmai feladat végzése, amivel az elnökség megbízza.

(3) A bizottság elnöke tanácskozási joggal részt vesz az elnökség ülésein.

(4) Üléseit szükség szerint tartja, de évente legalább két alkalommal.

**15./A** **Eseti bizottságok**

(1) A küldöttközgyűlés vagy az elnökség bármely feladat ellátására a Kamara tagjai közül eseti bizottságot hozhat létre. Az eseti bizottság elnökének és tagjainak felkérésével egyidejűleg meg kell határozni a bizottság feladatait és azon eszközök rendszerét, amelyek felhasználásával a bizottság a rábízott feladatnak maradéktalanul eleget tud tenni.

(2) Az eseti bizottságok mandátuma a feladatok teljesítését követően minden további intézkedés nélkül megszűnik.

**15.**/**B** **Szakmai tagozatok**

(1) A Kamara céljai és feladatai teljesítésének elősegítésére a tagok szakmai tagozatot (tagozatokat) hozhatnak létre. A tagozat létrehozását legalább két területi szervezethez tartozó legalább 20 kamarai tag kezdeményezheti az országos elnökségnél. A tagozat létrehozásáról a küldöttközgyűlés jogosult dönteni.

(2) A tagozat szervezetét és működésének szabályait megalakítása után maga határozza meg a területi szervezetekre vonatkozó szabályok szerint.

(3) Működésének feltételeit a tagozati tagdíjból és egyéb forrásokból teremti meg.

**16.**/ **A Kamara tisztségviselői**:

* elnök, alelnök, főtitkár, az elnökség tagjai,
* a mindenkori állandó bizottságok elnökei.

**17.**/ **A Kamara vezető tisztségviselői**:

* elnök,
* alelnök,
* főtitkár.

**18.**/ **A Kamara elnöke:**

(1) A Kamara elnökét a küldöttközgyűlés titkos szavazással 4 éves időtartamra választja. A Kamara elnöke egyben az elnökség elnöke, a Kamara törvényes képviselője, aki a küldöttközgyűlés, valamint az elnökség által meghatározott keretek között képviseli a Kamarát hatóságok, magán- és jogi személyek előtt.

Két elnökségi ülés között felmerült döntést kívánó esetben köteles haladéktalanul írásban tájékoztatni az elnökség tagjait és megszerezni az elnökség tagjainak jóváhagyását, majd a következő elnökségi ülésen részletes tájékoztatást adni részükre.

(2) Vezeti a Kamara küldöttközgyűlését és elnökségi ülését. Gyakorolja a munkáltatói jogokat a Kamara ügyintéző apparátusának dolgozói felett.

(3) Feladata a Kamara törvényes működésének biztosítása.

**19.**/ **A Kamara alelnöke:**

(1) A Kamara alelnökét a küldöttközgyűlés titkos szavazással 4 éves időtartamra választja. Az alelnök az elnök akadályoztatása esetén annak jogkörében eljárva képviseli a Kamarát hatóságok, magán- és jogi személyek előtt.

(2) Feladata továbbá az elnök munkájának segítése, az elnökre háruló feladatokban történő közreműködés, koordinálás.

**20.**/ **A Kamara főtitkára:**

(1) A Kamara főtitkárát a küldöttközgyűlés a kamara tagjai sorából pályázat alapján jelöli és titkos szavazással 4 éves időtartamra választja. A főtitkár hivatalba lépéséhez és felmentéséhez a miniszter előzetes jóváhagyása szükséges Az elnök és az alelnök akadályoztatása esetén képviseli a Kamarát hatóságok, magán- és jogi személyek előtt.

(2) Átruházott jogkörben gyakorolja a munkáltatói jogokat az ügyintéző szervezet alkalmazottai felett.

(3) Szervezi, ellenőrzi a testületi szervek határozatainak előkészítését és azok végrehajtását, irányítja a Kamara ügyintéző szervezetét. Gondoskodik az ügyintéző szervezet feladatkörébe utalt teendők ellátásáról. Tevékenységéről rendszeresen köteles az elnökségnek beszámolni.

(4) Gondoskodik a nyilvántartások vezetéséről, jelenléti ívek, jegyzőkönyvek elkészítéséről, az elnökségi ülések és küldöttközgyűlés napirendjeinek előkészítéséről. Felelős a Kamara gazdálkodásáért, a számviteli és bizonylati fegyelem betartásáért és betartatásáért.

(4a) A közigazgatási jellegű feladatok ellátásában segíti és az országosan egységes eljárásrendeken keresztül // országosan egységes eljárások kialakítása érdekében irányítja a vármegyei titkárok munkáját.

(4b) A területi titkárok működésével kapcsolatos munkáltatói jogait a területi szervezet elnökére ruházza át.

(4c) A területi szervezet titkára által az alapszabály 36/ (3) szerinti eljárásokban elsőfokon hozott döntések elleni fellebbezéseket elbírálja.

(4d) Az elnökség iránymutatása és a területi szervezetek javaslata alapján véleményezi a növényvédő szer kiskereskedelmi forgalmazási engedély, illetve a növényvédelmi szolgáltatói és szaktanácsadói vállalkozói engedély kiadását;

(4e) Az elnökség iránymutatása szerint és az oktatási bizottsággal együttműködésben véleményezi, a felsőoktatási intézményekkel együttműködve, a növényvédő mérnök, okleveles növényvédő mérnöki és okleveles növényorvosi képzés, szakképzés, valamint továbbképzés képesítési követelményrendszerét;

(5) Felelős a Kamara honlapjának naprakész működtetéséért.

(6) Végzi mindazokat a feladatokat, amivel az elnökség megbízza.

**B.**

**A területi szervezetek**

**21./** **Általános előírások a területi szervezet működéséről**

(1) Valamennyi vármegyében és a fővárosban képviseleti ügyintéző szervekkel, valamint önálló gazdálkodással és költségvetéssel rendelkező területi szervezetek működhetnek, ha a területi szervezetekhez tartozó kamarai taglétszám legalább a 20 főt eléri.

(2)a A területi szervezetek a Magyar Növényvédő Mérnöki és Növényorvosi Kamara jogi személyiséggel bíró szervezeti egységei. Önálló költségvetéssel és gazdálkodási joggal rendelkeznek. Kamarai működési jogosultságaikat csak a Kamara részeként gyakorolhatják.

(2)b A Kamara országos döntéshozó testületeinek határozatai minden területi szervezetre kiterjednek, azok betartása a területi szervezetek részéről kötelező.

(3) A területi szervezet ellátja a jogszabályban és az Alapszabályban hatáskörébe utalt feladatokat, így különösen a következő feladatokat végzi:

* illetékességi területén képviseli a Kamarát, összhangban a kamarai törvénnyel, az Alapszabállyal és az országos szervezet testületeinek határozataival,
* nyilvántartást vezet a Kamara elektronikus felületén a területi szervezethez tartozó tagokról a Tagfelvételi, Tagdíjfizetési és Tagnyilvántartási Szabályzat szerint, és erről statisztikai adatokat szolgáltat,
* tagsági igazolvánnyal látja el a Kamara tagjai sorába felvett, a területi szervezethez tartozó növényvédő mérnököt, növényorvost,
* illetékességi területén belül véleményezi a növényvédő szer kiskereskedelmi forgalmazási engedély, illetve a növényvédelmi szolgáltatói és szaktanácsadói, vállalkozói engedély kiadását,
* beszedi a területi szervezethez tartozó kamarai tagoktól a küldöttközgyűlés által megállapított kamarai tagdíjat és regisztrációs díjat,
* a Kamara megbízására az országos elnökség által elfogadott szabályzat szerint illetékességi területén belül szervezi a növényvédő szert használó mezőgazdasági termelők nem iskolai rendszerű szakmai képzését, továbbképzését, valamint a növényorvosok továbbképzését,
* együttműködik az illetékes hatóságokkal,
* folyamatosan végzi a szakmai információk gyűjtését és terjesztését, valamint a közhasznú információk továbbítását,
* etikai eljárást vagy fegyelmi eljárást folytat le - a küldöttközgyűlés által elfogadott etikai és fegyelmi szabályzatban meghatározott szempontok mellett – a Kamara etikai vagy fegyelmi szabályait, belső szabályzatait, illetőleg a jogszabályokat megszegő kamarai tagokkal szemben,
* illetékességi területén belül dönt a szakértői engedélyek kiadásáról,
* regionális együttműködési fórumot hozhatnak létre (pl.: szakértői engedélyek kiadásának elbírálásához, egyéb szakmai kérdések megvitatására).

(4) A területi szervezet csak illetékességi területén jogosult bármely kamarai tevékenység végzésére. A képzések és továbbképzések esetén az illetékességi területet a Kamara Oktatási és Továbbképzési Szabályzatának rendelkezései határozzák meg.

(5) Területi szervezet a Kamara országos döntéshozó testületeinek határozatait felül nem írhatja, azzal ellentétes döntése érvénytelen, azt végre nem hajtó magatartása Alapszabály ellenes. Területi közgyűlés Alapszabály ellenes tevékenysége esetén a küldöttközgyűlés jogosult és köteles minden olyan törvényes intézkedés megtételére, ami a Kamara egységének védelme érdekében, a Kamara tekintélyének, hitelességének megóvása érdekében indokolt.

**22.**/ **A területi szervezet** **testületi szervei:**

* területi közgyűlés
* vezetőség
* állandó bizottságok:
* Felügyelő Bizottság
* Etikai- és Fegyelmi Bizottság
* Oktatási és Továbbképzési Bizottság
* Növény-, Környezet- és Élelmiszerbiztonsági Bizottság
* eseti bizottságok
* helyi csoportok

**23.**/ **A területi közgyűlés:**

(1) A területi szervezetek legfőbb testületi szerve a területi szervezethez tartozó kamarai tagok összességéből álló területi közgyűlés.

(2) A közgyűlés szükség szerint, de legalább évente egyszer ülésezik. A közgyűlést a vezetőség nevében a területi szervezet elnöke írásban hívja össze a napirend, a közgyűlés helyének és idejének közlésével az ülést megelőzően legalább 8 nappal. Összehívható a közgyűlés ismételten aznapra is, amennyiben ez a lehetőség a meghívóban rögzítve volt.

(3) Össze kell hívni továbbá a közgyűlést:

* ha a területi szervezethez tartozó kamarai tagok legalább 20%-a az ok és cél megjelölésével azt írásban kezdeményezi;
* ha az országos vagy a területi felügyelő bizottság azt kezdeményezi;
* az illetékes bíróság, illetve a területi szervezet vezetőségének határozatára.
* az összehívásra vonatkozó indítványnak 30 napon belül köteles a közgyűlés összehívására jogosult eleget tenni.

**23./A A területi közgyűlés kizárólagos hatáskörébe tartozik:**

* az országos küldöttközgyűlésbe küldöttek választása, visszahívása,
* a területi szervezet vezetőségének, Felügyelő Bizottsága, Etikai- és Fegyelmi Bizottsága, Oktatási- és Továbbképzési Bizottsága és Növény-, Környezet- és Élelmiszerbiztonsági Bizottsága tagjainak megválasztása, visszahívása,
* a közgyűlés által létrehozandó eseti bizottságok megválasztása, feladataik meghatározása,
* a területi szervezethez tartozó helyi csoportok megalakítása,
* a vezetőség, a Felügyelő Bizottság és az állandó bizottságok éves beszámoltatása, beszámolójuk elfogadása,
* az éves költségvetés és annak végrehajtásáról szóló beszámoló elfogadása,
* döntés egyes tisztségek főállásban történő betöltéséről és a tisztségviselők díjazásáról,
* döntés a megyei nem praktizáló tagok és pártoló tagok tagsági díjáról,
* vármegyei kitüntetést alapíthat és adományozhat.

**23./B** **A területi közgyűlés ülése:**

(1) A közgyűlés határozatképes, ha a területi szervezethez tartozó kamarai tagok legalább 50 %-a + 1 fő jelen van. Határozatképtelenség esetén a közgyűlés 15 napon belül vagy aznapra kerül ismételten összehívásraazonos napirendi pontokkal, ez esetben a közgyűlés a megjelent kamarai tagok számától függetlenül határozatképes. Ezt a közgyűlésre szóló meghívóban fel kell tüntetni.

(2) A közgyűlés határozatait általában egyszerű szótöbbséggel – a jelenlévő szavazásra jogosult tagok 50 % + 1 fő – nyílt szavazással hozza, szavazategyenlőség esetén a levezető elnök szavazata dönt.

(3) A területi szervezet vezetőségének, Felügyelő Bizottságának, Etikai- és Fegyelmi Bizottságának, Oktatási- és Továbbképzési Bizottságának, Növény-, Környezet- és Élelmiszerbiztonsági Bizottságának választása titkos szavazással történik. Megválasztottnak azt a jelöltet kell tekinteni, aki a jelenlévő szavazásra jogosultaktól a legtöbb szavazatot kapta, és a leadott szavazatoknak legalább 20 %-át megszerezte.

(4) A közgyűlésről jegyzőkönyvet kell felvenni, melyet írásba foglalás után a levezetőelnök, a jegyzőkönyvvezető és két hitelesítő ír alá.

**24.**/ **A választás rendje:**

(1) Az országos küldöttközgyűlés küldöttjeinek, a vezetőség tagjainak, valamint az állandó bizottságok tagjainak, továbbá a tisztségviselők választása előzetes jelölés alapján történik. Jelöltállításra nyílt ajánlással a területi szervezet valamennyi tagja jogosult.

(2) A kamarai tag valamennyi, az (1) bekezdés szerinti testületi szervbe legfeljebb annyi jelöltet állíthat, ahány oda megválasztható. Amennyiben a tag a megválaszthatónál több jelöltet állít, az adott testületi szerv vonatkozásában valamennyi jelölése érvénytelen.

(3) A jelöltek ajánlása ajánlási jegyzékben történik, amelyet a küldöttközgyűlés által megválasztott jelölőbizottság vezet. A jelölőbizottság egy elnökből és legfeljebb hat tagból áll.

(4) A jelölőbizottság a jelöltek ajánlásának törvényességét folyamatosan ellenőrzi, a törvénysértő ajánlás nyilvántartásba vételét megtagadja, illetőleg az ilyen ajánlást és – amennyiben további ajánlást nem kapott – az ajánlott jelölt nevét a nyilvántartásból törli.

(5) Az ajánlási jegyzéket a választás előtt egy héttel le kell zárni és a jelöltek nevét a területi szervezet honlapján, annak hiányában az országos szervezet honlapján közzé kell tenni.

(6) A jelöltlistára azok a tagok vehetők fel, akik az adott tisztség vonatkozásában írásos jelöléssel és elfogadó nyilatkozattal rendelkeznek, és akiket a küldöttközgyűlésen/közgyűlésen jelenlévő tagok legalább tíz százaléka nyílt szavazással jelöltként támogat. A kamara elnöki tisztségre vonatkozóan – az előzően túl - az vehető fel a jelöltlistába, aki a jelölő bizottság részére leadta írásban elnöki programját, amelynek tartalmaznia kell az elérni kívánt célokat, azok megvalósításának eszközeit és minden egyéb olyan információt, amelyből megállapítható a jelölt szakmai és hivatásbéli rátermettsége az elnöki tisztség betöltésére.

(7) A jelölés lezárását követően a jelölőbizottság a jelölteket testületi szervenkéntösszeállított jelölőlistákra veszi.

(8) A választás titkosan, a (7) bekezdésben meghatározott listákon, az azokban szereplő jelöltekre leadott szavazatokkal történik.

(9) A szavazatokat a szavazatszámláló bizottság számolja össze, melyet a közgyűlés nyílt szavazással választ meg. A szavazatszámláló bizottság egy elnökből és maximum 4 tagból áll.

(10) Egyazon jogosult egy listára annyi szavazatot adhat le, ahány tagot a testületi szervbe a területi szervezet tagjai megválaszthatnak.

(11) Megválasztott tisztségviselő és testületi szervi tag az a jelölt lesz, aki a jelenlevő szavazásra jogosultaktól a legtöbb szavazatot kapta, és a leadott érvényes szavazatok legalább húsz százalékát megszerezte. Az országos küldöttközgyűlésbe megválasztott küldött az a jelölt lesz, aki a választás során a legtöbb szavazatot kapta, feltéve, hogy az érvényes szavazatoknak legalább tíz százalékát megszerezte. A szavazatok számlálásakor csak az adott testületi szervbe történő választás kapcsán a jelöltre leadott szavazatokat lehet figyelembe venni.

(12) Szavazategyenlőség esetén ismételt választást kell tartani, melyben a legtöbb szavazatot megszerző jelöltek indulhatnak. Eredménytelen a választás, ha az érvényes szavazatok legalább húsz százalékát, illetve az országos küldöttek választása esetében, ha az érvényes szavazatok legalább tíz százalékát nem kapta meg annyi jelölt, mint ahányat a testületi szervbe meg kell választani. Érvénytelen a választás akkor is, ha azon a területi szervezet jelenlévő tagjainak több mint a fele érvényes szavazatot nem adott le.

(13) Érvénytelen választás esetén ismételt választást kell tartani. Az ismételt választást 8 napon belül kell megtartani. Ismételt választást csak azon testületi szervbe történő választással kapcsolatban kell tartani, amelynél az ismétlés oka fennáll. Ismételt választás során annyi személyt kell választani, ahány hely betöltésére nem került sor a megelőző választás eredményeként. Az ismételt választást követően azokat a jelölteket kell megválasztottnak tekinteni, akik a legtöbb szavazatot szerezték meg. Az ismételt választás során a (12) bekezdésben foglalt rendelkezéseket nem lehet alkalmazni.

(14) A szavazatszámláló bizottság a szavazás lefolyásáról, az érvényes és érvénytelen szavazatok számáról, illetve a szavazás végeredményéről jegyzőkönyvet vesz fel.

(15) Az országos szervezet testületi szervei tagjainak, tisztségviselőinek jelölésére és megválasztására is a fenti rendelkezések az irányadóak azzal, hogy az ajánlási jegyzék mellett a kamara valamely tisztségviselői címére jelöltek önéletrajzát és motivációs levelét – amennyiben a jelölt igényli - az országos szervezet honlapján közzé kell tenni. Az országos szervezet elnökségi tagjaninak jelölésére a fentieken túli további speciális szabály: minden megye kizárólag egy jelöltet jelöl ki az országos elnökség tagjának.

(16) A főtitkár jelölt pályázat alapján kerül jelölésre. A pályázati feltételeket az elnökség javaslata alapján a küldöttközgyűlés határozza meg.

**25.**/ **Vezetőség**

(1) A területi szervezetek operatív irányító testülete a közgyűlés által 4 éves időtartamra titkos szavazással a területi szervezet tagjai sorából választott elnökből, alelnökből, titkárból és 3 fő vezetőségi tagból álló vezetőség.

(2) A vezetőség kizárólagos hatáskörébe tartozik:

* a közgyűlés összehívása,
* döntés a titkár tevékenység végzési jogviszonyának formájáról (azaz munkaviszony, vagy tiszteletdíjas választott tisztségviselői szerződés),
* összeállítja és véleményezi a közgyűlés elé terjesztendő anyagokat,
* a közgyűlés által meghatározott feladatok végrehajtása,
* fegyelmi eljárást kezdeményezhet,
* országos kamarai, vármegyei és egyéb kitüntetésre javaslatot tehet, felterjeszthet,
* a területi szervezet vagyonkezelésével kapcsolatos döntések meghozatala, a rendes gazdálkodás körét meghaladó kiadásokról és a hozzákapcsolódó szerződésekről való döntés,
* döntés a területi szervezet mindazon ügyeiben, amelyeket jogszabály vagy jelen alapszabály nem utal más kamarai szervezet hatáskörébe.

(3) Köteles az országos döntéshozó testületek határozatait végrehajtani.

(4) A vezetőség üléseit szükség szerint, de évente legalább két alkalommal tartja. Az ülést az elnök akadályoztatása esetén az alelnök hívja össze és vezeti. A vezetőség üléseire tanácskozási joggal meg kell hívni: - a felügyelő, az etikai- és fegyelmi, az oktatási- és továbbképzési és a növény-, környezet- és élelmiszerbiztonsági bizottságok elnökeit.

(5) Határozatképes a vezetőség ülése, ha azon a vezetőség tagjainak több mint fele jelen van, határozatait nyílt szavazással, egyszerű szótöbbséggel hozza, szavazategyenlőség esetén az ülés elnökének szavazata dönt. Munkáját éves munkaterv alapján végzi.

**26.**/ **Felügyelő Bizottság**

(1) A 3 tagú (elnökből és 2 tagból álló) Felügyelő Bizottságot a közgyűlés a Kamara területi szervezete tagjai sorából 4 éves időtartamra titkos szavazással választja. A Felügyelő Bizottság kizárólag a közgyűlésnek van alárendelve, és annak tartozik felelősséggel.

(2) Feladata a Kamara területi szervezete gazdálkodásának, törvényes és alapszabályszerű működésének ellenőrzése.

(3) Ha a Felügyelő Bizottság vizsgálata során jogszabályba vagy alapszabályba ütköző magatartást tapasztal köteles erről a vezetőséget haladéktalanul írásban tájékoztatni, kérni a hiányosság megszüntetését, ennek eredménytelensége esetén pedig jogosult kezdeményezni a közgyűlés összehívását. Ha ennek ellenére intézkedés nem történik, közvetlenül a Kamara országos elnökségéhez jogosult fordulni.

(4) Jogosult kezdeményezni a Kamara területi szervezete tisztségviselőinek és az országos küldöttközgyűlésbe választott küldöttjeinek felelősségre vonását, visszahívását.

(5) A Felügyelő Bizottság éves munkaterv szerint dolgozik, évi 1 alkalommal általános vizsgálatot tart. A vizsgálatokról, megállapításairól, határozatairól jegyzőkönyvet vesz fel. Vizsgálatainak eredményéről köteles a közgyűlésnek évente legalább 1 alkalommal beszámolni.

(6) A Felügyelő Bizottság elnöke tanácskozási joggal részt vesz a vezetőség ülésein.

(7) A Felügyelő Bizottság üléseit szükség szerint, de legalább évente egyszer köteles megtartani.

**27.**/ **Etikai- és Fegyelmi Bizottság**

(1) Az 5 tagú (elnökből és 4 tagból álló) Etikai- és Fegyelmi Bizottságot a közgyűlés a Kamara területi szervezetéhez tartozó tagok sorából 4 éves időtartamra, titkos szavazással választja. Kizárólag a közgyűlésnek van alárendelve és annak tartozik felelősséggel.

(2) Feladata:

* az etikai és fegyelmi szabályzatban meghatározott eljárás lefolytatása mellett dönt az egyes kamarai tagok etikai vagy fegyelmi vétsége ügyében,
* az Etikai és Fegyelmi Szabályzatban meghatározott kamarai magatartásformák betartásának, betartatásának elősegítése.

(3) Etikai eljárás vagy fegyelmi eljárás megindításáról a bizottság haladéktalanul, de legkésőbb 3 napon belül írásban köteles értesíteni az országos Etikai- és Fegyelmi Bizottságot.

(4) A bizottság elnöke tanácskozási joggal részt vesz a vezetőség ülésein.

(5) A bizottság szükség szerint, de évente legalább egyszer ülésezik.

**28.**/ **Oktatási- és Továbbképzési Bizottság**

(1) A 3 tagú (elnökből és 2 tagból álló) Oktatási- és Továbbképzési Bizottságot a közgyűlés a Kamara területi szervezetéhez tartozó tagok sorából 4 éves időtartamra, titkos szavazással választja. Együttműködik a vezetőséggel, és a közgyűlésnek évente beszámol.

(2) A bizottság feladata:

* javaslat készítése az országos bizottság részére a szakmai irányelvek kialakításához,
* működési területén az oktatási- és továbbképzési tevékenység szervezése, segítése,
* figyelemmel kíséri a modern növényvédő szer és növényvédelmi technológia alkalmazását, népszerűsíti azokat,
* segíti a mezőgazdasági termelők nem iskolai rendszerű szakmai képzését, továbbképzését,
* közreműködik belföldi és külföldi szakmai kapcsolatok kialakításánál, fenntartásánál,
* segítséget nyújt, közreműködik szakmai továbbképzések szervezésében és megtartásában,
* véleményt nyilvánít a kamarai tagok kitüntetése kérdésében.

(3) A bizottság elnöke tanácskozási joggal részt vesz a vezetőség ülésein.

(4) Üléseit szükség szerint, de évente legalább egyszer tartja. A bizottság saját munkaterve szerint működik.

**29./ Növény-, Környezet- és Élelmiszerbiztonsági Bizottság**

(1) A 3 tagú (elnökből és 2 tagból álló) Növény-, Környezet- és Élelmiszerbiztonsági bizottságot a küldöttközgyűlés a Kamara területi szervezete tagjainak sorából 4 éves időtartamra titkos szavazással választja. Együttműködik a vezetőséggel, és a közgyűlésnek évente beszámol.

(2) A vezetőséggel együttműködve végzi munkáját, és évente beszámol a közgyűlésnek.

(3) Feladatai:

* + növényvédelmi előrejelzés,
	+ kis kultúrák növényvédelme, szükséghelyzeti engedélyek kezdeményezése,
	+ méhek védelmének feladatai,
	+ növényvédő szer kereskedés figyelemmel kísérése,
	+ integrált növényvédelem segítése,
	+ biztonságos növényvédő szer felhasználás feltétel rendszerének figyelemmel kísérése, javaslat tétel,
	+ minden olyan szakmai feladat végzése, amivel a vezetőség megbízza.

(4) A bizottság elnöke tanácskozási joggal részt vesz a vezetőség ülésein.

(5) Üléseit munkaterv szerint, illetve szükség szerint, de évente legalább egy alkalommal tartja.

**30.A/ A bizottságok beszámolási kötelezettsége**

Az állandó bizottságok előző évi tevékenységükről kötelesek a vezetőség éves beszámolója céljából összehívott közgyűlésnek beszámolni legkésőbb május 15-ig, a beszámoló írásbeli anyaga a közgyűlés jegyzőkönyvének mellékletét képezi.

**30.B./ Szociális Bizottság**

**(**1) A területi szervezet közgyűlése Szociális Bizottságot hozhat létre, amelynek létszámát és tagjait a közgyűlés határozza meg, illetve választja meg a kamarai állandó bizottságokra vonatkozó szabályok szerint.

(2) A Szociális Bizottság feladatait, működésének rendjét, beszámolási kötelezettségét a területi szervezet vezetősége határozza meg.

**30.C.**/ **Eseti bizottságok**

(1) A közgyűlés vagy a közgyűlés felhatalmazása alapján a vezetőség bármely feladat ellátására a Kamara területi szervezeteihez tartozó tagjai közül eseti bizottságot hozhat létre. Az eseti bizottság tagjainak felkérésével egyidejűleg meg kell határozni a bizottság feladatait és azon eszközök rendszerét, amelyek felhasználásával a bizottság a rábízott feladatnak maradéktalanul eleget tud tenni.

(2) Az eseti bizottságok mandátuma a feladatok teljesítését követően minden további intézkedés nélkül megszűnik.

**31.**/ **Helyi csoportok**

(1) A Kamara céljai és feladatai teljesítésének elősegítésére a területi szervezethez tartozó tagok szakmai csoportot (csoportokat) hozhatnak létre. A helyi csoport létrehozását legalább 10 kamarai tag kezdeményezheti a vezetőségnél.

(2) A helyi csoportok szervezetét és működésének szabályait megalakítása után maga határozza meg.

**31./A Regionális fórum**

(1) A területi szervezetek a jogszabályokban előírt, de egyedül nem kivitelezhető feladatok elvégzésére Regionális Fórumot hozhatnak létre.

(2) A Regionális Fórum létrehozásáról az országos elnökség javaslatára a területi szervezetek vezetőségei döntenek, amelyet a területi szervezetek következő közgyűlésükön megerősítenek.

(3) A Regionális Fórumban a területi szervezetek elnökein, titkárain kívül a területi szervezetek vezetőségei által delegált személyek vesznek részt.

(4) A Regionális Fórum vezetőségét maguk közül választják titkos szavazással.

(5) A vezetőség elnökből, alelnökből és titkárból áll.

(6) A titkárnak olyan személy választható, aki a közszolgálati tisztségviselőkről szóló 2011. évi CXCIX. törvény, a kormányzati igazgatásról szóló 2018. évi CXXV. törvény szerinti kormánytisztviselőnek – nyilvántartások vezetése esetén kormányzati ügykezelőnek – kinevezhető lenne.

(7) A Regionális Fórum tevékenységéről beszámol a küldő területi szervezeteknek, tevékenységét a küldő területi szervezetek Felügyelő Bizottságainak elnökeiből álló bizottság ellenőrzi.

(8) A Regionális Fórum feladatait és költségvetését az alakuló ülésen szabályzatba foglalja.

(9) Éves munkarendjét maga alakítja ki, tevékenységét ez alapján végzi.

**32.**/ **A területi szervezetek tisztségviselői:**

* a területi szervezet elnöke, alelnöke, titkára,
* a vezetőség tagjai,
* a Felügyelő Bizottság elnöke,
* az Etikai- és Fegyelmi Bizottság elnöke,
* az Oktatási- és Továbbképzési Bizottság elnöke,
* a Növény-, Környezet- és Élelmiszerbiztonsági Bizottság elnöke.

**33.**/ **A területi szervezetek vezető tisztségviselői**:

* elnök
* alelnök
* titkár

**34.**/ **Területi szervezet elnöke:**

(1) A területi szervezet közgyűlése titkos szavazással a területi szervezet tagjai sorából választja 4 éves időtartamra.

(2) A Kamara területi szervezetét az elnök képviseli a működési területén hatóságok, magán- és jogi személyek előtt.

(3) Vezeti a közgyűlést és a vezetőségi üléseket, gyakorolja a munkáltatói jogokat az ügyintéző apparátus dolgozói és átruházott jogkörben a területi szervezet titkára felett.

**35.**/ **Területi szervezet alelnöke:**

A területi szervezet közgyűlése titkos szavazással a területi szervezet tagjai sorából választja 4 éves időtartamra.

Az elnök akadályoztatása esetén annak jogkörében eljárva képviseli a kamara területi szervezetét működési területén a hatóságok magán- és jogi személyek előtt. Feladatát képezi továbbá az elnök munkájának segítése, és a vezetőség által meghatározott szakmai terület irányítása, koordinálása.

**36.**/ **Területi szervezet titkára:**

(1a) A területi szervezet közgyűlése titkos szavazással jelöli 4 éves időtartamra a területi szervezet tagjai sorából. A közgyűlés által így jelölt titkárt a kamra főtitkára köteles kinevezni.

(1b) Irányítja a területi szervezet adminisztratív apparátusát, akadályoztatása esetén helyettesíti az elnököt, illetve az alelnököt, képviseli a helyi szervezetet hatóságok, magán- és jogi személyek előtt. A területi szervezet vezetőségének döntése alapján feladatát elláthatja választott tisztségviselői megállapodás alapján vagy munkaviszony keretében.

(2) Amennyiben az elnök a munkáltatói jogot átruházza a titkárra, úgy gyakorolja a munkáltatói jogokat a helyi szervezet ügyintéző apparátusa felett.

(3) Kiemelt feladatai, melyekben elsőfokú közigazgatási hatóságként jár el:

a) a tagfelvétellel és a kamarai névjegyzékbe vétellel, valamint a fegyelmi és etikai ügyek kivételével a tagsági viszony megszüntetésével és a kamarai nyilvántartásból való törléssel kapcsolatos eljárások,

b) nyilvántartást vezet a növényvédelmi szolgáltatói és növényvédő szer kereskedelmi tevékenységet folytatókról, és ezeket az adatokat folyamatosan az élelmiszerlánc-felügyeleti szerv rendelkezésére bocsátja,

c) a növényvédelmi szakterületen dönt a mezőgazdasági tevékenységhez kapcsolódó szakértői működéshez benyújtott kérelmekről és kiállítja a szakértői engedélyeket a vezetőség iránymutatása alapján

d) a növényvédelmi szakértői tevékenységet folytatókról – azok személyes adatait is tartalmazó – nyilvántartást vezet, és névjegyzéküket évente közzéteszi.

(4) További feladatai:

* a területi szervezet munkaszervezetének kialakítása és irányítása,
* a tagnyilvántartások vezetése, és naprakész feltöltése az országos nyilvántartásba,
* testületi szervek működésének biztosítása,
* jegyzőkönyvek elkészítésében való közreműködés,
* igazolványok, bélyegzők, igazolások elkészíttetése, kiadása és a nyilvántartás megszervezése,
* a testületi ülések napirendjeinek előkészítése,
* felelős a területi szervezet gazdálkodásáért,
* felelős a számviteli fegyelem betartásáért és betartatásáért.

**III. FEJEZET**

**A KAMARAI TAGSÁGI VISZONY**

**37./ A Kamara tagsági viszonyai**

(1) A Magyar Növényvédő Mérnöki és Növényorvosi Kamara tagja lehet aki:

* magyar felsőoktatási intézményben felsőfokú növényvédelmi diplomát szerzett, vagy külföldön szerzett ilyen diplomáját honosították, illetve egyenértékűvé nyilvánították,
* Magyarországon növényvédelmi diplomához kötött tevékenységet folytatott, folytat és/vagy folytatni kíván,
* a jelen Alapszabályban meghatározott kamarai tagdíjat megfizeti, továbbá
* az alapszabályban és a kamara többi szabályzatában foglaltakat magára nézve kötelezőnek ismeri el.

(2) Tagfelvételét a jelentkező annál a területi szervezetnél kérheti, amelynek illetékességi területén tevékenységet folytat, illetve folytatni kíván. Aki a tagfelvételi kérelem benyújtásának időpontjában növényvédelmi diplomához kötött tevékenységet nem folytat és nem is kíván folytatni, felvételét a lakóhelye szerinti illetékes, illetve annál a kamarai területi szervezetnél kérheti, amelynek területén bármikor kamarai tagsághoz kötött tevékenységet folytatott.

(3) Ha több területi szervezet illetékességi területén folytat vagy kíván folytatni a jelentkező növényvédelmi diplomához kötött tevékenységet, a jelentkező választja meg, hogy melyik területi szervezet vezetőségénél kéri felvételét. Ez esetben a területi szervezet vezetősége a többi illetékes területi szervezetet döntéséről köteles tájékoztatni.

(4) Tagfelvételről a területi szervezet titkára a kérelem benyújtásától számított 30 napon belül dönt. Felvétel esetén a területi szervezet titkára a jelentkezőt tagként nyilvántartásba veszi és kiadja a tagsági igazolványt, a szükséges dokumentumokat, eszközöket.

(5) Tagfelvételt elutasító döntést írásban indokolt határozatba kell foglalni és azt a döntés meghozatalától számított 15 napon belül a kérelmező részére meg kell küldeni.

(6) A kérelmező az elutasító határozat ellen 15 napon belül a Kamara főtitkárához címzett, de az elsőfokon eljáró területi szervezet titkárához előterjesztett fellebbezést nyújthat be.

(7) Nem vehető fel a Kamarába:

*a)* akinél olyan - a 2000. évi LXXXIV. törvény 18. § (1) bekezdés b) - c) pontjaiban, illetőleg a 19. § (2) bekezdésében meghatározott - ok áll fenn, amely miatt kamarai tagságát fel kellene függeszteni, illetőleg őt a Kamarából ki kellene zárni, valamint a kizárás fegyelmi büntetés jogerőre emelkedésétől számított két évig azt, akit a Kamarából a 19. § (3) bekezdése alapján zártak ki;

*b)* aki olyan tevékenységet folytat, amit a jogszabály, illetőleg a Kamara etikai-fegyelmi szabályzatában foglalt etikai szabályok a növényvédelmi tevékenységgel összeférhetetlennek minősítenek, a tevékenység folytatásának megszüntetéséig;

*c)* aki cselekvőképességét korlátozó vagy kizáró gondnokság hatálya alatt áll,

*d)* aki büntetett előéletű,

*e)* aki a növényvédelmi szakirányú tevékenység folytatását kizáró foglalkoztatástól eltiltás hatálya alatt áll,

**38.**/ **Tagsági viszony szüneteltetése:**

(1) Szünetel a kamarai tagsági viszonya annak a tagnak, aki azt legkésőbb tárgyév március 31-ig a vezetőségtől írásban kérelmezi.

(2) A szünetelés megszűnik a szüneteltetést kérő tag vezetőséghez benyújtott írásbeli kérelmére.

(3) A tagsági viszony szüneteltetés időtartama alatt a tagsági viszonyból eredő valamennyi jog és kötelezettség szünetel. A tagsági viszonyát szüneteltető tag bélyegzője bevonásra kerül, a bélyegzőjének bevonásáról a területi szervezet titkára tájékoztatja a vármegyei növényvédelmi területen működő hatóságot.

(4) A tagsági viszony szüneteltetése kérdésében a területi szervezet vezetősége dönt.

**38./A Tagsági viszony felfüggesztése:**

(1) Felfüggesztésre kerül a tagsági viszonya annak a tagnak:

* akit jogerősen, 1 évet meg nem haladó, végrehajtandó szabadságvesztésre ítéltek, a szabadságvesztés időtartama alatt,
* akit növényvédelmi szakirányú foglalkozástól jogerős határozattal, vagy ítélettel eltiltottak, az eltiltás időtartamára,

(2) A felfüggesztés megszűnik a büntetés hatályának leteltével, ha a tag azt a vezetőségtől írásban kérelmezi.

(3) A kamarai tagság felfüggesztése esetén a felfüggesztés előtt felmerült kamarai tagdíj hátralékot a visszatérő tagnak a felfüggesztés megszűnésekor rendezni kell.

(4) A tagsági viszony felfüggesztésének időtartama alatt a tagsági viszonyból eredő valamennyi jog és kötelezettség szünetel, melyről a területi szervezet értesíti a vármegyei növényvédelmi területen működő szakhatóságot.

**39./ Tagsági viszony megszűnése:**

Megszűnik a tagsági viszonya annak a kamarai tagnak, aki:

1. tagsági viszonyáról lemondott,
2. nem felel meg a jelen alapszabály 37./ pontjának (1). bekezdésében meghatározott tagsági feltételeknek,
3. akit fegyelmi büntetésként jogerősen kizártak,
4. aki 2 hónapot meghaladóan írásbeli felszólítás ellenére nem fizet tagdíjat, s a területi szervezet vezetőségétől fizetési kedvezményt, illetve haladékot nem kapott,
5. akinek a tagsági viszonya felfüggesztésre, vagy szüneteltetésre került, a felfüggesztéstől vagy a szüneteltetés kezdetétől számított 5 év múlva, amennyiben ez idő alatt a felfüggesztett vagy a szüneteltetett tagsági viszonnyal rendelkező tag nem kéri, a felfüggesztés, illetve a szüneteltetés megszüntetését a 38./A (2) szerint,
6. a kamarai tag halálával.

**40./ Kamarai tag kizárása:**

(1) Ki kell zárni a Kamarából azt, aki a Törvény 19 § /2/ bekezdésében meghatározott esetekben, illetve aki kirívóan súlyos fegyelmi vétséget követett el.

(2) A kizárás fegyelmi büntetést az első fokon eljáró területi szervezet Etikai- és Fegyelmi Bizottsága írásbeli indokolt határozattal mondhatja ki a fegyelmi szabályzatban lefolytatott eljárás mellett. A kizárást kimondó fegyelmi határozat ellen a tag a kézhezvételtől számított 15 napon belül az országos Etikai- és Fegyelmi Bizottsághoz fordulhat**.**

(3) A tagsági viszony felfüggesztéséről, szüneteltetéséről, illetőleg megszüntetéséről szóló értesítést, illetve határozatot meg kell küldeni a megyei növényvédelmi szakhatóságnak, valamint az érintett személyek munkáltatójának.

(4)A kamarai tagdíj nem fizetése miatt a Tv. 19. § (1) d) kizárt kamarai tag újbóli tagsági viszonyát csak a kamarai tagdíj hátralék befizetése után kérelmezheti.

(5) A kizárt kamarai tag bélyegzője érvénytelenítésre kerül, a bélyegző érvénytelenítéséről a területi szervezet titkára tájékoztatja a megyei növényvédelmi területen működő szakhatóságot.

**41.**/ **A tagok jogai és kötelezettségei:**

(1) Magyarország területén növényvédelmi diplomához kötött tevékenységet – a jogszabályban meghatározott feltételeken túlmenően – az folytathat, aki a Kamara tagja.

(2) Közszolgálati jogviszonyban lévő személyek – amennyiben kizárólag e jogviszony keretei között eljárva végeznek kamarai tagsághoz kötött tevékenységet – a kamarai tagságot önként vállalhatják.

(3) A Kamara tagja jogosult a Kamara területi szervezetének közgyűlésén szavazati joggal részt venni, választhat, s amennyiben vele szemben kizáró ok nem áll fenn, bármely tisztségre megválasztható.

(4) Jogosult igénybe venni a Kamara szolgáltatásait. Jogosult a jogsértő testületi határozatnak az országos szervezet Felügyelő Bizottsága általi felülvizsgálatát kezdeményezni.

(5) Jogosult a Felügyelő Bizottság határozata kézhezvételétől számított 30 napon belülfellebbezéssel az országos Felügyelő Bizottsághoz fordulni.

(6) A kamarai tagságból eredő jogok csak személyesen gyakorolhatók.

(7) A kamarai tag kötelessége, hogy fizesse a küldöttközgyűlés által megállapított kamarai tagdíjat, betartsa és betartassa a Kamara Alapszabályában és egyéb belső szabályzataiban foglaltakat, tevékenysége során a szakmai irányelveknek, Etikai Szabályzatban foglaltaknak megfelelően járjon el.

**41./A Nem praktizáló tag**

(1) A Kamara nem praktizáló tagja olyan korábban aktív kamarai tag lehet, aki aktív szakmai tevékenységét nem kívánja tovább folytatni, de továbbra is részt kíván venni a kamarai munkában, tagja kíván maradni a Kamarának.

(2) A nem praktizáló tagsági viszonyt legkésőbb tárgyév március 31-ig írásban a vezetőségtől kell kérelmezni.

(3) A nem praktizáló tagsági viszonyt a tag kérelmére a területi szervezet vezetősége hagyja jóvá.

(4) A nem praktizáló tag jogosult a Kamara valamennyi, a tagjai számára nyújtott szolgáltatását és kedvezményét a kamarai tagokra vonatkozó szabályok szerint igénybe venni, részt vehet a továbbképzéseken.

(5) A nem praktizáló tag jogosult tanácskozási joggal részt venni a területi szervezet közgyűlésén, de szavazati joggal nem rendelkezik és kamarai tisztségre nem választható meg.

(6) A nem praktizáló tag tagdíjat a területi szervezet Közgyűlése állapítja meg, amely mindenkor az aktív tagok által fizetendő tagdíj 10-50 %-a lehet.

(7) A nem praktizáló tag bélyegzője bevonásra kerül, növényorvosi vényt nem állíthat ki, de végzettsége alapján II. forgalmi kategóriás engedélyre jogosult a továbbképzése érvényességéig. Ez követően a II. forgalmi kategóriára előírt 8 órás továbbképzésen kell részt vennie.

**(8) A nem praktizáló tag bélyegzőjének bevonásáról a területi szervezet titkára tájékoztatja a megyei növényvédelmi területen működő szakhatóságot.**

**(9) A nem praktizáló tagsági viszony megszüntetését, és ismét aktív tagsági viszonyba kerülést a vezetőségtől kell írásban kérelmezni. A vezetőség jóváhagyásával egyidejűleg az éves rendes tagdíjat be kell fizetni. Az aktív tagsági viszony csak akkor állítható vissza, ha a tag rendelkezik 5 évnél nem régebbi továbbképzési bizonyítvánnyal.**

**41./B Egyéb tagság**

(1) Pártoló tag

a) A Kamara pártoló tagjai lehetnek azok a természetes- vagy jogi személyek akik, a Kamara rendes tagságára nem jogosultak, tevékenységükkel és/vagy anyagi hozzájárulásukkal a Kamara céljának megvalósulását rendszeresen kívánják segíteni, amennyiben kinyilvánítják egyetértésüket céljaival, hajlandóságukat a pártoló tagsággal járó kötelezettségek teljesítésére.

b) A pártoló tagsági viszonyt és tagfelvételt a Kamara azon területi szervezeténél lehet kezdeményezni, amelynek illetékességi területén belül található az állandó lakhelye, illetve székhelye.

c) A pártoló tagsági viszonyt a területi szervezet vezetőségétől kell írásban kérelmezni, a felvételről a vezetőség dönt.

d) A pártoló tag jogosult a Kamara valamennyi, a tagjai számára nyújtott szolgáltatását és kedvezményét a kamarai tagokra vonatkozó szabályok szerint igénybe venni.

e) A pártoló tag jogosult tanácskozási joggal részt venni a területi közgyűlésen, de szavazati joggal nem rendelkezik és kamarai tisztségre nem választható meg.

(f) A pártoló tagsági díjat a közgyűlés állapítja meg külön természetes személyek részére és külön jogi személyek részére, illetőleg a díj egyedileg is megállapítható.

(2) Tiszteletbeli tag

a) A Kamara tiszteletbeli tagja olyan büntetlen előéletű természetes személy lehet, akit a tiszteletbeli tagságra a Kamara elnöksége többségi döntésével felkér, és aki a felkérést elfogadja. Bármely kamarai tag javasolhat természetes személyt tiszteletbeli tagságra írásban a Kamara országos elnökségénél.

b) A tiszteletbeli tagot kérésére a Kamara azon területi szervezete veszi tagnyilvántartásba, amelybe ezt kéri, amennyiben ilyen kérést nem terjeszt elő, úgy a Kamara azon területi szervezete veszi őt tagnyilvántartásába, amelynek illetékességi területén lakik, egyéb esetben ahogyan az elnökség dönt.

(c) A tiszteletbeli tag jogosult a Kamara valamennyi, a tagjai számára nyújtott szolgáltatását és kedvezményét a kamarai tagokra vonatkozó szabályok szerint igénybe venni.

(d) A tiszteletbeli tag jogosult tanácskozási joggal részt venni az őt tagnyilvántartásába vevő területi szervezet közgyűlésén, de szavazati joggal nem rendelkezik és kamarai tisztségre nem választható meg.

(e) A tiszteletbeli tag nem fizet kamarai tagdíjat.

**41./C Tagfelvétel, tagdíjfizetés és a tagnyilvántartás részletes szabályozása**

(1) A Kamara Tagfelvételi, Tagdíjfizetési és Tagnyilvántartási Szabályzatot alkot, amelyben részletesen szabályozza a tagsági viszonnyal összefüggő kérdéseket. A küldöttközgyűlés felhatalmazza és megbízza a Kamara elnökségét a tagfelvételi, tagdíjfizetési és tagnyilvántartási szabályzat megalkotására.

(2) A Tagfelvételi, Tagdíjfizetési és Tagnyilvántartási szabályzat alkalmazása kötelező minden kamarai tagra és minden kamarai szervre vonatkozóan.

**IV. FEJEZET**

**TISZTSÉGVISELŐKRE VONATKOZÓ RENDELKEZÉSEK**

**42.**/ **Általános rendelkezések**

(1) A tisztségviselőket és az ügyintéző szervek nem tisztségviselő tagjait a kamara tagjai közül 4 éves időtartamra, titkos szavazással választják, a főtitkár esetében előbbieken túl pályáztatási eljárás lefolytatása is szükséges. Tisztségviselőnek csak büntetlen előéletű személy választható.

(2) A kamarai tisztségviselők választására a törvény 36-37 §-ában foglaltak az irányadók az alábbiak szerint:

36. § (1) A tisztségviselőket a választásokra jogosult kamarai szerv jelöli, a szerv tagjainak ajánlásai alapján. Jelölt az lesz, akit a jelen lévő tagok legalább tíz százaléka jelöltként elfogad.

(2) Az (1) bekezdés szerinti kamarai szerv tagja ugyanarra a tisztségre csak egy jelöltet ajánlhat vagy fogadhat el.

(3) Az ügyintéző szerv nem tisztségviselő tagjának jelölésére (1)–(2) bekezdésekben foglalt rendelkezések megfelelően irányadóak azzal, hogy az ügyintéző szerv nem tisztségviselő tagjának annyi jelölt állítható vagy fogadható el, ahány oda megválasztható.

37. § (1) Megválasztottnak azt a jelöltet kell tekinteni, aki a jelenlévő szavazásra jogosultaktól a legtöbb szavazatot kapta, és a leadott szavazatoknak legalább húsz százalékát megszerezte.

(2) Szavazategyenlőség esetén ismételt választást kell tartani, melyen a legtöbb szavazatot megszerző jelöltek indulhatnak.

(3) Abban az esetben, ha a választás során egyetlen jelölt sem éri el a megválasztásához szükséges minimális szavazati hányadot, a választást meg kell ismételni. A megismételt választásban valamennyi jelölt indulhat, aki a megelőző választás során a szavazatoknak legalább tíz százalékát megszerezte. Amennyiben a szavazatok tíz százalékát egyetlen jelölt sem érte el, a négy legtöbb szavazatot megszerzett jelölt indulhat a megismételt választásban.

(4) A (2)–(3) bekezdésben meghatározott esetekben a legtöbb szavazatot megszerző jelöltet kell megválasztottnak tekinteni.

(5) Ügyintéző szerv nem tisztségviselő tagjának területi szervezet ügyintéző szervezet esetén 3 tagot, országos ügyintéző szerv esetén 5 tagot kell megválasztani.

(3) A tisztségviselők, illetve az ügyintéző szerv nem tisztségviselő tagjának megbízatása megszűnik:

* lemondással,
* visszahívással,
* kamarai tagságának megszűnésével,
* az összeférhetetlenség megállapításával,
* mandátum lejártával.

**43.**/ **Lemondás**

A tisztségviselő, illetve az ügyintéző szerv nem tisztségviselő tagjának önkéntes elhatározáson alapuló döntése.

**44**./ **Visszahívás:**

(1) A tisztségviselő, illetve ügyintéző szerv nem tisztségviselő tagjának visszahívását az őt megválasztó testület tagjainak 10 %-a, illetőleg az érintett területi szervezet Felügyelő Bizottsága, valamint az országos Felügyelő Bizottság kezdeményezheti írásban, és a kezdeményezést köteles megindokolni.

(2) A visszahívásról 2/3-os minősített többségű titkos szavazással dönt az a kamarai szerv, amely az érintett személyt megválasztotta.

(3) Ha a döntésre a küldöttközgyűlés jogosult, azt a visszahívás kezdeményezésétől számított 45 napon belül, egyéb döntésre jogosult kamarai szervet 30 napon belüli időpontra össze kell hívni.

**45./ Tisztség megszűnése**

(1) A tisztségviselők, illetve az ügyintéző szervek nem tisztségviselő tagjai megbízatása az új tagok megválasztásának napján szűnik meg.

(2) Ha a megbízatás a mandátum lejárta előtt szűnik meg, a választásra jogosult szerv a megbízás megszűnésétől számított 30 napon belül megválasztja az új tisztségviselőt, illetve az ügyintéző szerv nem tisztségviselő tagját.

(3) Küldöttközgyűlés hatáskörébe tartozó személy esetén a választást a megbízatás megszűnésétől számított 45 napon belül meg kell ejteni.

**46./ Összeférhetetlenség**

(1) Összeférhetetlen a kamarai vezetői tisztséggel, ha valaki a növényvédelmi szakigazgatásban, ezek országos, területi vagy helyi szervezeteiben vezetőként osztályvezető, illetve annál magasabb beosztásban közszolgálati, kormányzati szolgálati jogviszonyban áll, valamint politikai pártban tisztséget tölt be.

Összeférhetetlen bármely kamarai tisztséggel, ha a tisztségviselőt jogerős etikai vagy fegyelmi büntetésben részesítették. Az a kamarai tag, akivel szemben az Etikai és Fegyelmi Bizottság (EFB) eljárása etikai vagy fegyelmi vétség elkövetését állapítja meg, az EFB határozatától számított 5 évig kamarai tisztséget nem tölthet be, tisztségre nem jelölhető.

(2) A kamarai tisztségviselő azonos kamarai szervezetben egyéb tisztséget nem tölthet be.

(3) A területi szervezet vezetőségének, az országos szervezet elnökségének, valamint a Felügyelő Bizottságnak a tagjai nem lehetnek egymásnak a Polgári Törvénykönyvről szóló 2013. évi V. törvény 8:1. § (1) bekezdés 1. és 2. pont szerinti hozzátartozói és munkájuk során egymás alá- és fölérendeltjei.

(4) Az összeférhetetlenségi okot a tudomásra jutástól számított 15 napon belül meg kell szüntetni. Ha az érintett az összeférhetetlenségi okot a fenti határidőn belül nem szünteti meg, vagy az összeférhetetlenség megállapítását az országos Etikai- és Fegyelmi Bizottság, illetve a Felügyelő Bizottság kezdeményezi az összeférhetetlenség kimondására az érintett választásra jogosult szerv jogosult.

**V. FEJEZET**

**FELELŐSSÉGI SZABÁLYOK**

**47./ Általános felelősségi szabályok**

(1) a) A Kamara etikai szabályzatában foglalt etikai szabályok vétkes megszegése etikai vétségnek, ismételt vagy súlyos megsértése fegyelmi vétségnek minősül.

b) A növényvédő mérnöki – növényorvosi foglalkozás szabályainak vétkes megszegése fegyelmi vétségnek minősül.

c) Kamarai tag vagy tisztségviselő részéről elkövetett megalapozatlan vádaskodás, szakmai és erkölcsi hitelrontás, a kamarai szervezet és a Kamara érdekeinek lejáratása, hitelességének rombolása, a Kamara döntéshozó szerveinek alaptalan támadása, lejáratása, döntéseinek nyilvánosság előtt történő megalapozatlan támadása, határozatainak be nem tartása fegyelmi vétségnek minősül.

d) A Kamara bomlasztása, tekintélyének lejáratása, hitelességének rombolása vagy ezekre irányuló tevékenység súlyos fegyelmi vétségnek minősül.

e) A Kamara vezető tisztségviselőjének magatartása, felelőssége tisztségéből adódóan meghatározó a Kamarára nézve, általa elkövetett etikai vagy fegyelmi vétség fokozottan alkalmas a Kamara számára káros következmények előidézésére. Kamarai vezető tisztségviselőnek felelőssége tudatában fokozottan tartózkodnia kell mindennemű etikai vagy fegyelmi vétség elkövetésétől.

f) A Kamara országos döntéshozó testületeinek határozatát végre nem hajtó területi szervezet esetében a területi szervezet tisztségviselői felelősséggel tartoznak. Területi szervezet tisztségviselőjének kötelessége az országos döntéshozó testületek határozatainak betartása és betartatása. Fegyelmi vétségnek minősül az ezzel ellentétes tevékenység.

g) Etikai vétség elkövetése esetén etikai eljárást, fegyelmi vétség elkövetése esetén fegyelmi eljárást kell lefolytatni.

h) Az etikai vagy fegyelmi eljárás során a tag részvételét és védekezését egyaránt biztosítani kell. A cél mindenkor a Kamara tagságán belüli tisztességes szakmai és erkölcsi viszonyok megtartása, a Kamara szakmai és erkölcsi hitelességének mindenek fölötti megőrzése.

(2) a) A kamarai tag által elkövetett szakmai vétség alapos gyanúja esetén a területi szervezet a munkáltatót vagy a megbízót (a továbbiakban: munkáltató) írásban értesíti. Kéri a munkáltatót, hogy álláspontjáról, illetőleg a tett intézkedésről a Kamarát 30 napon belül tájékoztassa.

b) A munkáltató az általa tett intézkedés közlése mellett köteles a kamarát értesíteni, amennyiben a kamarai tag olyan magatartást tanúsít, amely – véleménye szerint – a törvényben meghatározott szakmai vagy etikai vétséget valósítja meg.

c) A területi szervezet Etikai- és Fegyelmi Bizottsága a továbbiakban a jogerős fegyelmi döntés alapján az (2) bekezdés a) pont hatálya alá nem tartozó személyekre irányadó szabályok szerint jár el

(3) a) A (2) a) pontban meghatározott jogviszonyban nem álló és a (2) a) pontban meghatározott kamarai tag által elkövetett szakmai vétség alapos gyanúja esetét kivéve a növényvédő mérnökök-növényorvosok esetében a fegyelmi jogkört első fokon a területi szervezet Etikai- és Fegyelmi Bizottsága (a továbbiakban: elsőfokú Etikai- és Fegyelmi Bizottság) gyakorolja.

b) Fegyelmi eljárást fegyelmi vétség alapos gyanúja esetén meg kell indítani, és azt a megindítástól számított 30 napon belül le kell folytatni.

c) Fegyelmi eljárás nem indítható meg, ha azt az elsőfokú Etikai- és Fegyelmi Bizottság a cselekmény tudomására jutásától számított hat hónapon belül nem indította meg, vagy ha cselekmény elkövetése óta egy év eltelt.

d) Ha az adott ügyben büntető vagy szabálysértési eljárás is indul a hat hónapos határidő a jogerős határozat területi szervezettel történt közlésétől, az egy éves határidő pedig az eljárás jogerős befejezésétől számít.

e) A bíróság vagy szabálysértési hatóság határozatát a jogerőre emelkedést követő 30 napon belül megküldi az illetékes kamarai szervnek.

(4) a) Az elsőfokú Etikai- és Fegyelmi Bizottság a fegyelmi felelősség tárgyában hozott döntését indokolt írásbeli határozatba foglalja, és azt a hivatalos iratok kézbesítésére vonatkozó szabályok szerint megküldi az érintett kamarai tagnak, illetőleg a fegyelmi eljárás kezdeményezőjének.

b) Az elsőfokú határozattal szemben az érdekelt személy a határozat kézhezvételétől számított 15 napon belül fellebbezést nyújthat be az országos Etikai- és Fegyelmi Bizottsághoz.

c) Az országos Etikai- és Fegyelmi Bizottság a fellebbezés benyújtásától számított 30 napon belül írásbeli, indokolt határozattal dönt a fegyelmi felelősség tárgyában. A határozat az (a) bekezdés szerinti módon meg kell küldeni az első fokon eljáró Etikai- és Fegyelmi Bizottságnak, valamint az (a) bekezdésben meghatározott személyeknek.

d) Amennyiben a törvény eltérően nem rendelkezik, a Kamara országos Etikai- és Fegyelmi Bizottsága által hozott határozatra a közigazgatási határozatokra vonatkozó szabályokat kell alkalmazni.

(5) a) Az első- és másodfokú fegyelmi eljárás során bizonyítási eljárást kell lefolytatni, melyben a fegyelmi vétség elkövetésével gyanúsított növényvédő mérnök – növényorvos, illetőleg a fegyelmi eljárás megindítását kezdeményező személy meghallgatását lehetővé kell tenni. Az Etikai- és Fegyelmi Bizottság a bizonyítás egyéb eszközének igénybevételéről is határozhat.

b) Összeférhetetlen a fegyelmi eljárással, nem vehet részt benne az, akitől az ügy tárgyilagos megítélése nem várható. A másodfokú fegyelmi eljárásban nem vehet részt továbbá az a személy sem, aki az elsőfokú eljárásban közreműködött.

c) Összeférhetetlenség áll fenn, amennyiben a fegyelmi eljárás alá vont személy a területi szervezet vezető tisztségviselője, vagy közeli hozzátartozói viszonyban áll az érintett területi szervezet Etikai- és Fegyelmi Bizottságának bármely tagjával. Ennek tényét az érintett területi szervezet Etikai- és Fegyelmi Bizottsága köteles haladéktalanul írásban jelezni az országos Etikai- és Fegyelmi Bizottságnak.

d) Összeférhetetlenség kimondására az országos Etikai- és Fegyelmi Bizottság jogosult. Összeférhetetlenség kimondása esetén az országos Etikai- és Fegyelmi Bizottság feladata megnevezni az első fokon eljáró Etikai- és Fegyelmi Bizottságot.

(6) a) Kiszabható fegyelmi büntetések:

* megrovás,
* pénzbírság, amely a mindenkori minimálbér tízszereséig terjedhet,
* tagsági viszony 1 –6 hónapig terjedő felfüggesztése,
* kizárás.

b) Az első és másodfokon eljáró Etikai- és Fegyelmi Bizottság határozatát a fegyelmi felelősség tárgyában, valamint az (a) bekezdésben szereplő fegyelmi büntetés alkalmazása tekintetében egyszerű szótöbbséggel, a tagsági viszony 1 –6 hónapig terjedő felfüggesztése, valamint a kizárás büntetés a törvény 19 § (3) bekezdésében meghatározott okból történő alkalmazását illetően kétharmados szótöbbséggel hozza.

(7) A törvény 19 § (2) bekezdésében meghatározott esetekben az elsőfokú Etikai- és Fegyelmi Bizottság a kizárásról bármely kamarai tag vonatkozásában fegyelmi eljárás lefolytatása nélkül határoz.

(8) a) Etikai vétség elkövetésének alapos gyanúja esetén, valamint, ha azt maga a növényvédő mérnök- növényorvos kéri, etikai eljárást kell lefolytatni.

b) Az etikai eljárásnál a fegyelmi eljárásra irányadó szabályokat a (8) *c), d)* pontokban foglalt eltérésekkel kell alkalmazni.

c) Az etikai eljárást valamennyi növényvédelmi diplomához kötött tevékenységet folytató növényvédő mérnökkel – növényorvossal szemben a Kamara területileg illetékes Etikai- és Fegyelmi Bizottságai folytatják le.

d) Etikai ügyben csak figyelmeztetés büntetés alkalmazható, melyről az Etikai- és Fegyelmi Bizottság egyszerű szótöbbséggel határoz.

e) A jogerőssé váló marasztaló határozatot hozó Etikai- és Fegyelmi Bizottság a határozatáról tájékoztatja a területileg illetékes kamarai szervezetet és az országos elnökséget, valamint a vizsgálatot kezdeményezőt.

**VI. FEJEZET**

**A KAMARA GAZDÁLKODÁSA**

**48.**/ (1) A Kamara, illetve a területi szervezetek önálló költségvetés alapján gazdálkodnak, működési költségeiket:

* + tagjai által befizetett tagdíjból,
	+ egyéb díjbevételekből, illetve támogatásokból,
	+ az egyes – a kamara célkitűzéseivel nem ellentétes - gazdasági - vállalkozási tevékenységből származó bevételekből,
	+ fegyelmi büntetésként kiszabott pénzbírság befolyt összegéből,
	+ az általa átvett állami feladatok ellátásából származó bevételből,
	+ központi költségvetésből nyújtott támogatásból fedezi.

(2) a) A kamarai tagdíj mértéke 2025. január 1-től 35.000 Ft, amely a területi (megyei, fővárosi) szervezetek és az országos kamara között 75:25 %-ban kerül megosztásra. A nem praktizáló tagok, valamint a tagdíjfizetési kedvezményt kapott tagok tagdíja a területi (megyei, fővárosi) szervezetek és az országos kamara között 75:25 %-ban kerül megosztásra. A pártoló tagsági díj teljes egészében a területi szervezetet illeti.

b) A megyei szervezet vezetősége egyedi kérelemre indokolt esetben jogosult a mindenkor érvényes tagdíj maximum 50 %-át elengedni a kérelmező részére a kérelem benyújtásának évére vonatkozóan. A kérelem indokolt esetben több évben is benyújtható.

c) A tagdíj csökkentési kérelem indokoltságának feltételeit a kamara tagfelvétellel, tagdíjfizetéssel és tagnyilvántartással kapcsolatos szabályzata részletesen meghatározza.

(3) a) A Kamara kiemelten fontos szakmai tevékenysége a növényvédelmi oktatások és kötelező szakmai továbbképzések szervezése és végzése. A kamarai oktatások bevételei meghatározó gazdálkodási alapot biztosítanak a Kamara szervezeti működéséhez.

b) A Magyar Növényvédő Mérnöki és Növényorvosi Kamaráról szóló 2000. évi LXXXIV. törvény 2 § (3) bekezdésének e.) pontjában foglalt felhatalmazás alapján, az erre épülő a Kamarát felügyelő Miniszter által jóváhagyott képzési és továbbképzési tematikák szerint a 80 órás növényvédelmi alaptanfolyam képzést és a kötelező növényvédelmi továbbképzéseket a Magyar Növényvédő Mérnöki és Növényorvosi Kamara végzi. A Kamara a képzések gyakorlati szervezését és végzését területi szervezetein keresztül hajtja végre.

c) A képzések és továbbképzések bevételei és költségei a képzést bonyolító területi szervezetet illetik, illetve terhelik.

d) A kamarai oktatások szabályait külön szabályzat keretében kell meghatározni.

e) Az Oktatási és Továbbképzési Szabályzat betartása kötelező minden kamarai tagra, aki oktatási tevékenységet végez a Kamara szervezésében, kötelező minden kamarai szervre, és kötelező minden kamarai oktatásba bevont nem kamarai tagra vonatkozóan.

f) A Kamara az Oktatások és továbbképzések nyilvántartása és dokumentálása céljából tanúsítvány-kiállító rendszert tart fenn. A rendszer fenntartási költségeinek, valamint a tanúsítvány kiállításával kapcsolatos adminisztrációs költségek fedezésére a tanúsítványok kiállításáért tanúsítvány-kiállítási díjat kell fizetni. A díj mértéke 5000 Ft, mely a területi szervezetek és az országos kamara között 80:20 % arányban kerül megosztásra.

(4) A területi szervezet és különösen ügyvezető szervének és ügyvezető tisztségviselőinek felelőssége a területi szervezet működőképesség fenntartása, és a fenyegető fizetésképtelenség esetén a hitelezők érdekeinek szem előtt tartásával a szükséges intézkedések meghozatala.

**VII. FEJEZET**

**A KAMARA FELÜGYELETE**

**49.**/ (1) A Kamara törvényességi felügyeletét miniszter látja el.

(2) Jogszabálysértés esetén határidő kitűzésével a miniszter felhívja a kamarai szervezetet a jogszabálysértés megszüntetésére.

(3) Ha a kamarai szerv vagy tisztségviselő a megadott határidőn belül nem intézkedett a jogszabálysértés megszüntetéséről, a miniszter az illetékes bírósághoz fordul a törvényes működés helyreállítása érdekében. A benyújtott kereseti kérelemről a bíróság dönt.

**VIII. FEJEZET**

**EGYÉB RENEDELKEZÉSEK**

**49./A.** **Kamarai ügyvivő**

(1) A Kamara országos szervezete kamarai ügyvivőt foglalkoztathat.

**49./B. A Kamara honlapja**

(1) A Kamara működteti a www.magyarnovenyorvos.hu című internetes honlapját.

(2) A Kamara a honlapon közzéteszi a jogszabályokban, jelen alapszabályban, illetve a Kamara szabályzataiban meghatározott adatokat, szabályzatokat, a Kamara Elnökségének és Küldöttközgyűlésének határozatait, az országos szervezet által megkötött szerződések tételes felsorolását, állásfoglalásokat és egyéb dokumentumokat, névjegyzékeket, a közzétételi szabályzatban meghatározott adatokat, továbbá a kamarai tagok számára szakmájuk gyakorlását, a területi és országos kamara tevékenységében való részvételüket elősegítő tájékoztatásokat, információkat.

(3) A Kamara honlapján biztosítja a területi szervezetek számára a megjelenési, közzétételi, információszolgáltatási lehetőséget.

(4) A Kamara honlapjának naprakész működtetéséért a főtitkár a felelős.

49/C. 2025. május 1-től kezdődően a területi szervezetek 2025. május 1-ét megelőzően tulajdonukat képező minden ingó és ingatlan vagyona a területi szervezetet illeti meg teljes rendelkezési joggal és kötelezettségeiket kizárólag a saját vagyunk és bevételük terhére vállalhatnak.

49/D. 2025. május 1-ét követően a területi szervezetek bankszámláit az elnökség nem jogosult megszüntetni, továbbá a területi szervezet elnökét kizárólagos rendelkezési jog illeti meg a területi szervezet korábban neve alatt vezetett bankszámlája felett. A területi szervezetek pénzfogalmukat kizárólag saját bevételük és vagyonuk terhére végezhetik valamint azon bankszámlán keresztül, amely felett rendelkezési joguk van.

Minden területi szervezet jogi személyiségéből fakadóan önálló számlázási rendszert jogosult működtetni. Mindaddig, amíg az önálló számlázási jogosultságot a területi szervezet nem szerezte meg az elnökség jogosultságot ad az országos szervezet számlázási rendszerében a területi szervezet részére elkülönített számla kiállításra.

**IX. FEJEZET**

**HATÁLYBALÉPTETŐ RENDELKEZÉSEK**

**50./** (1) Jelen Alapszabályban nem szabályozott kérdések vonatkozásában a mindenkor hatályos jogszabályi rendelkezések az irányadók.

(2) A Kamara működésének, szervezetének rendjére vonatkozó részletes szabályokat az Alapszabály adta keretek között a Szervezeti- és Működési Szabályzat, illetve Etikai és Fegyelmi Szabályzat tartalmazza.

(3) A logó, bélyegzők és igazolvány a jelen alapszabály 2 – 4. sz. melléklete.

Jakabszállás, 2025. március 13.

 Hunyadi István

 elnök

**MELLÉKLETEK**

*1.**melléklet: Területi szervezetek székhelye*

**Sorszám Vármegye Cím**

1.Baranya 7634 Pécs, Kodó dűlő 1.

2. Bács-Kiskun 6000 Kecskemét, Halasi u. 36.

3. Békés 5600 Békéscsaba, Szerdahelyi út 20.

4. Borsod-Abaúj-Zemplén 3434 Mályi, Kistokaji út 1.

5. Csongrád-Csanád 6800 Hódmezővásárhely, Csomorkányi u. 56.

6. Fejér 2481 Velence, Ország út 23.

7. Győr-Moson-Sopron 9024 Győr, Honvéd u. 7.

8. Hajdú-Bihar 4032 Debrecen, Füredi u. 76. I/7.

9. Heves 3300 Eger, Szövetkezet u. 6.

10. Jász-Nagykun-Szolnok 5001 Szolnok, Vízpart krt. 32.

11. Komárom-Esztergom 2890 Tata, Új út 17.

12. Nógrád 2660 Balassagyarmat, Mártírok u. 78.

13. Pest 2181 Iklad, Alsó-major 1.

14. Somogy 7400 Kaposvár, Guba Sándor u. 20.

15. Szabolcs-Szatmár-Bereg 4400 Nyíregyháza, Kótaji u. 33.

16. Tolna 7100 Szekszárd, Csaba u. 14.

17. Vas 9762 Tanakajd, Ambrózy sétány. 2.

18. Veszprém 8500 Pápa, Külső-Győri u.10.

19. Zala 8900 Zalaegerszeg, Hock János u. 98.

20. Budapest-Főváros 1118 Budapest, Budaörsi út 141-145.

*2.**melléklet: Magyar Növényvédő Mérnöki és Növényorvosi Kamara logoja*



*3.**melléklet: Magyar Növényvédő Mérnöki és Növényorvosi Kamara bélyegzői*

Országos bélyegző



****

Megyei bélyegző:



Egyéni bélyegző:

 

*4.**melléklet: Magyar Növényvédő Mérnöki és Növényorvosi Kamara tagjainak igazolvány mintája*

 